Ponovljeni zakon (Šarić)/Glava 6.
1 To su zapovijedi, zakoni i naredbe, koje Gospod, Bog vaš, zapovjedi da vas učim, Po njima imate živjeti u zemlji, u koju idete, da je uzmete u posjed. 

2 Boj se Gospoda, Boga svojega, i drži zakone i zapovijedi njegove, koje ti dajem, ti i dijete tvoje i unučad tvoja, sve dane života svojega, da živiš dugo! 

3 Poslušaj ih dakle, Izraele, i točno ih ispunjuj, da ti dobro bude i da se umnožite veoma, jer Gospod, Bog otaca vaših, obećao ti je zemlju, u kojoj teče mlijeko i med, 

4 čuj, Izraele! Gospod je Bog naš, Gospod jedini! 

5 Ljubi Gospoda, Boga svojega, svim srcem, svom dušom i svom snagom svojom! 

6 Ove zapovijedi, što ti ih dajem danas, neka ti budu u srce upisane! 

7 Napominji ih djeci svojoj! Govori o njima, ili kad boraviš kod kuće ili si na putu, ili kad liježeš ili ustaješ! 

8 Priveži ih sebi kao znak na ruku svoju! Nosi ih kao spomen na čelu, 

9 I napiši ih na dovratnike kuće svoje i na vrata svoja! 

10 Tada dolazi vrijeme, kada će te Gospod, Bog tvoj, uvesti u zemlju, za koju se zakleo ocima tvojim, Abrahamu, Izaku i Jakovu, da će ti je dati, u zemlju s velikim i lijepim gradovima, kojih nijesi zidao, 

11 S kućama punim svakoga dobra, kojih nijesi punio, sa studencima iskopanim, kojih nijesi kopao, s vinogradima i maslinicima, kojih nijesi sadio. Ti ćeš moći to uživati do sitosti. 

12 A tada se dobro čuvaj, da ne zaboraviš Gospoda, koji te izvede iz zemlje egipatske, iz kuće sužanjstva! 

13 Boj se Gospoda, Boga svojega! Služi mu i kuni se samo njegovim imenom! 

14 Ne idite za tuđim bogovima, za bogovima pogana, koji su oko vas! 

15 Jer Gospod, Bog tvoj, Bog je revnitelj prema tebi. Inače mogao bi se Gospod, Bog tvoj, razgnjeviti na te, pa te istrijebiti sa zemlje. 

16 Ne kušajte Gospoda, Boga svojega, kao što ga kušaste u Masi! 

17 Držite brižno zapovijedi, naredbe i zakone Gospoda, Boga svojega, što vam ih dade! 

18 Čini, što je dobro i pravo u očima Gospodnjim, da ti bude dobro i da mogneš ući u lijepu zemlju, za koju se Gospod zakleo ocima tvojim, da je uzmeš u posjed, 

19 Kada sve neprijatelje tvoje otjera ispred tebe, kao što je obećao Gospod! 

20 Ako te poslije upita sin tvoj što imaju da znače zapovijedi, zakoni i naredbe, što vam ih dade Gospod, Bog naš, 

21 Onda odgovori sinu svojemu: "Bili smo robovi faraonovi u Egiptu. Ali nas izvede Gospod iz Egipta rukom jakom. 

22 Gospod pred očima našim učini velike i strahovite znake i čudesa na Egiptu, na faraona i na svoj kući njegovoj. 

23 A nas izvede odanle, da nas dovede ovamo i da nam dadne zemlju, za koju se bio zakleo ocima našim. 

24 Onda nam zapovjedi Gospod, da vršimo sve zakone ove i da se bojimo Gospoda, Boga svojega, da nam uvijek bude dobro i da nas uzdrži na životu, kao što je danas. 

25 Sveta nam je dužnost, da sav ovaj zakon držimo iz ljubavi prema Gospodu, Bogu svojemu, kako nam je zapovjedio. 

Ponovljeni zakon (Šarić)